Hart van die Huis: January 2016
Met die onlangse gesprek in die Tuisonderwys yahoo forum oor kinders wat reeds klaar is met hul skoling, het ek gedink om iets met julle te deel.
Julle weet ek het twee kinders, maar baie weet moontlik nie dat ek ook twee stiefseuns het. Hul is woonagtig by hul ma in Pretoria.
Albei het begin Tuisonderwys in laerskool (dink van graad 4/5 af). Hul ma het hul ingeskryf by 'n formele kurrikulum verskaffer en daar was hul vir baie jare. Die oudste een later in Graad 11 oorgegaan na 'n baie bekende kurrikulum verskaffer en die ander seun toe Graad 10. Dinge het so verloop dat daar oneindige probleme met die verskaffer was, opdragte konsuis nooit ontvang ens. Die oudste het op die einde van die dag Graad 12 gedruip. Hy was reeds baie ouer aangesien hy alreeds tevore ander grade nie geslaag het nie.
Hy het later in verlede jaar (2015) by 'n FET kollege ingeskryf en daar leer hy nou. (Na hy net nie geweet het wat om met sy lewe te doen nie.) (Hy is tans 21)
Die jonger seun (word binnekort 18) het heel jaar verlede jaar (2015) goed gevaar en toe skielik met eksamen alles gedruip, dus nie die jaar gemaak. Hy het egter ook hierdie jaar ingeskryf by dieselfde FET kollege deur wie sy broer leer.
Met die laaste kuier vorige kersfees, het albei seuns vir ons vertel hoe min hul van Tuisonderwys gehou het en dat hul dit NOOIT vir enige iemand sal aanbeveel nie.
Ek het amper van my stoel afgeval. Ek kon nie my ore glo nie. My twee jonger kinders is gek daaroor en floreer en leer ontsaglik baie.
Nou wat is my punt nou eintlik hier.
As jy nuut is, dink mooi voor jul net by 'n plek inskryf omdat dit 'n groot naam het met al die sogenaamde 'bells and whistles'. Dinge is nie altyd soos dit voorkom nie. Doen jou huiswerk. Daar is ander alternatiewe.
Of Tuisonderwys 'n sukses is of nie, het alles te doen met die ouer se betrokkenheid. As jy nie jou kind gaan help en hul leer en die proses saam hul deur gaan nie, gaan jou kind probleme ondervind. Hy/sy gaan dit moontlik haat en natuurlik sukkel.
Ek gesels nou die dag met 'n Tuisonderwys moeder wat vir my vertel sy het nie tyd om vir haar kind goed te doen nie. Ek kon nie help om te wonder nou hoe op des aarde doen hul dan Tuisonderwys? Nou kyk, in alle eerlikheid, as jy wil Tuisonderwys maak jy eenvoudig tyd. Dit is 'n ongelooflike voorreg om dit te kan doen.
Sien jou kind se potensiaal raak en help hul om hul passie te ontwikkel, dit alleen gaan baie deure vir jou kind oopmaak.
Ek hoor graag van jul en jul opinies hieroor.
Indien jul besig is om van Noag en die Ark te leer, is hier 'n eenvoudige knip en plak projek wat kleuters kan doen.
Dit is oorspronklik saamgestel deur Ellen McHenry van die Basement Workshop. Ek het dit kortliks vertaal met toestemming.
Labels: aflaai, Bybel, kleuters
Die Organiese Molekule Kaartspeletjie is oorspronklik saamgestel deur Ellen McHenry van die Basement Workshop. Met toestemming het ek dit in Afrikaans vertaal.
Doel van die speletjie:
Om die konsep te versterk van hoe atome kombineer met koolstof om organiese molekules te maak, met spesiale aandag aan hoeveel verbindings elke tipe atoom kan maak (koolstof kan vier maak, waterstof net een, ens)
Beskrywing van speletjie:
Individuele kaarte is gemerk met die afkortings vir die elemente C, H. O, Cl, N, Br. Elke kaart wys ook hoeveel bindings die atoom kan maak. Spelers sit hul kaarte uit met hul speelbeurt om 'n groot organiese molekule te vorm. So probeer hul om ontslae te raak van al die kaarte in hul hand.
Sommige speletjies is vinnig verby, in net 5-10 minute. Maar die meeste speletjies neem langer, ongeveer 20 minute. Spelers moet aangemoedig word om die speletjie 'n paar keer te speel, die uitkoms van elke spel kan anders wees (soos die molekules gevorm).
Afskrifte van die patroon bladsye.
Laai die speletjie HIER af.
Hierdie speletjie kan deel uitmaak as kinders besig is om Chemie en die Periodieke Tabel te leer.
Labels: aflaai, afrikaanse bronne, Chemie, periodieke tabel, Wetenskap
Kominpas met Afrikaans is werklik 'n handige boek.
Dit is saamgestel deur Onderwysers vir Graad 4 tot 7. Daar is 'n huistaal en tweedetaal uitgawe van die boek beskikbaar.
Hierdie is een van daai wat ek glo, 'n moet boek. Die boek dek 'n goeie basis van taalwerk.
Dit dek onder taalleer; alfabetisering, woordeboekgebruik, klankleer, spelling, hoofletters en lettergrepe, woordvorming, woordsoorte, sinsleer, betekenisleer, woordeskat en afkortings.
Dit dek ook leesvaardigheid, letterkunde - prosa en poësie.
Onder is voorbeelde uit die boek.
Die leer van Afrikaanse taalwerk toegepas word uit leesstukke. Jy kan self van die Bybel gebruik maak. Ek stel voor om altyd eers een konsep op 'n slag bekend te stel en later aan te gaan sodra die kinders dit volkome verstaan. Maak seker hul hou aan hersien.
Hier is kaartjies wat ek gemaak het vir woordsoorte, opgesom in 'n neutedop.
Jy kan Kominpas aankoop deur Takelot.com.
Is jou Geskiedenis lesse soos 'n koppie suiwer kits koffie? Sonder melk, suiker en warm water?
Ek is seker julle dink ek is nou die klits kwyt. Dink daaraan... volg jy lesse uit 'n boek wat almal aan die slaap wil maak (suiwer kits koffie). Of is jul lesse vol avontuur en ontdekking, prettig en 'n lus vir meer (koffie,melk, suiker en warm water).
Kyk hierdie video van Diana Waring, dit sal ons twee keer laat dink.
Lekker leer...en werk aan daai opwinding ;)
Labels: geskiedenis, Tuisonderwys
Ek het blokraaisels gemaak wat gebruik kan word om kinders se kennis te toets met manlike en vroulike geslagte.
Daar is twee blokraaisels en elkeen het 'n oplossing op 'n aparte bladsy.
Laat weet my gerus wat julle daarvan dink. Lekker leer.
Labels: aflaai, Afrikaans taal, afrikaanse bronne, speletjies, spelling
Woordsoorte is nie altyd die maklikste ding om te onthou as dit by taalwerk kom nie.
Ek het kaartjies saamgestel wat elke woordsoort in 'n neutedop opsom.
Die kaartjies kan gebruik word om kinders se geheue te verfris. Dit kan ook een vir een aan die kind gegee word soos die betrokke woordsoort behandel word.
Druk dit uit en lamineer dit, dit sal vir jare hou. Hou dit in 'n klein plastiekhouer of druk 'n gaatjie aan die kant deur en steek 'n sleutelringetjie daardeur.
Daar is twee opsies wat jy kan aflaai en uitdruk.
Die kaartjies is twee op 'n bladsy, dit is die voorkant bo en die agterkant reg onder die betrokke woordsoort. Soos in die foto hieronder. Laai dit HIER af.
Die kaartjies is vier op 'n bladsy met die voorkant per bladsy en die opvolgende bladsy is die agterkant. Soos in die foto hieronder. Jy druk dit een vir een uit (woordsoort opskrif met afkorting) en draai die bladsy om, vir die verduideliking (die onderstebo bladsy). BAIE BELANGRIK - druk die bladsye in Letter formaat uit en nie A4 nie. (Ek het eers later agtergekom die formaat was verkeerd en wou nie weer alles skuif en maak pas, in Letter pas die agterkant presies in die blokkies voor in.Laai dit HIER af.
Ek vertrou julle sal nut kan vind met die.
Vir nog taal aflaai bronne (verskeie ouderdomme) sien:
Idioresies speletjie - Idiome bordspel
Boekloer: Maak spelling maklik
Klank vaslegging met flitskaarte
Labels: aflaai, Afrikaans taal, afrikaanse bronne
Om sinonieme vas te lê het ek 'n paar kaartjies gemaak wat gebruik kan word om snap mee te speel.
Verduidelik altyd eers wat nuwe woorde beteken voor julle met die woorde werk.
Laai die sinonieme snap kaarte hier af. Die pakkie bestaan uit 90 kaarte
Druk dit so uit:
Druk die kaarte op karton uit. Lamineer die kaarte sodat dit nog baie lank netjies kan bly.
Onder is 'n voorbeeld van een van die bladsye.
Voorbeeld van die sinoniem kaarte
Die kaarte kan natuurlik ook gebruik word as flitskaarte en spelling vaslegging waar nodig.
Nog idees hoe om die kaarte te gebruik:
Klop die klok (woordpas) speletjie:
Plak 'n paar van die woorde op 'n muur of witbord vas. Sit die ander op 'n tafel met al die woorde na onder (sit eers agterop elke woord 'n stukkie wondergom vas). Neem 'n stophorlosie en laat jou kind dan so vinnig as moontlik die regte sinonieme by sy regte maat sit. Julle kan elke ander dag die oefening doen. As die kind sy eie rekord gebreek het gee vir hom/haar 'n prys. Broers en susters kan dit saam doen, eerste een met meeste korrekte plasings wen.
Sit die woorde met die woord kante na onder. (rond en bond maar in netjies rye). Jou kind kan dan twee kaarte op 'n slag om draai. As die twee kaarte 'pas' bly die gesig kant na bo. Indien dit nie pas nie, moet dit weer omgedraai word met die 'gesigte' na onder. Hou so aan tot al die kaarte se woorde na bo wys. Om dit af te wissel kan dit ook met 'n stophorlosie gedoen word vir die kinders wat hou van kompetisies. Dit is baie goeie oefening om 'n goeie geheue op te bou.
Sien ook die skrywe en kaartjies vir teenoorgesteldes en antonieme.
Labels: aflaai, Afrikaans taal, speletjies
Vir diegene wat nog jong kinders het, het ek 'n paar basiese hulpmiddels saam gestel wat jul kan aflaai en uitdruk.
Druk op karton uit en lamineer. Gebruik as flitskaarte of om iewers op 'n bord vas te steek. Die horlosie kan uitgesny word en die pyltjies (uur en minute) kan vasgesteek word om vir die kind te leer om die horlosie te lees.
Indien jy opsoek is na letterkaarte, kan jul dit hier aflaai.
Labels: aflaai, afrikaanse bronne, kleuters
'n Oulike geleerdheidsprojek om te leer lees en skryf is deur die Bybelgenootskap saamgestel. Dit is op jonger kinders gemik en is werklik baie oulik.
Dit bestaan uit twee boekies.My eerste Bybel doen en leer boek het sewe eenhede en My 2de Bybel doen en leer boek het tien eenhede. Daar is ook 'n handleiding vir elke boek.
Die boekies kan gratis afgelaai word as volledige boekies of eenheid per eenheid.
Hier is voorbeelde uit die boekies om te sien hoe dit lyk.
Jul kan die Bybel doen en leer boekies gratis van hul webwerf aflaai. Registreer op die blad en gaan na die duimdruk bo Geletterdheid. Laai dit af HIER.
Labels: aflaai, Bybel
Wow...2016... kan julle glo?
Mag almal 'n wonderlike jaar beleef en mag God sy hand van beskerming en oor jul hou. Onthou soek eers die Koningkryk van God en al die ander dinge sal vir jul gegee word.